Under Oschtschwizer-Dialekt verstoot me d Dialekt vo de Kantöö Schaffuuse, Tuurgi, Sanggalle und Appizell, sowie im Zürcher Wyland, em nordöstlich Tail vom Kantoo Zöri, und em Churer Rintl. I de Forschig schribt me oft vo "Nordostschweizer Dialekte", aber d Lüt uf de Strooss redet nume vo "Ostschwizer Dialekt" und scherzhaft au "Ostschwätzer", inere Aspilig druf, as i dene Dialekt d Vokääl irgedwie ali vertuuscht und anders Vertailt sind, as ide andere Dialekt. Die Dialektgruppe ghört zum Hochalemanische.